Қош келдің, Көктем!

І жүргізуші Келіпті Көктем,

Көрікті неткен!

Тал бүрлеп өскен,

Күн нұрын төккен

Келіпті көктем!

ІІ жүргізуші Құрметті, ұстаздар!

Ата- аналар, балалар!

Қары еріп даланың,

Аулаларда су ақты.

Ақ жүзіндей баланың,

Күндер келді шуақты!- дей келе 4 «А» сынып оқушылары ұйымдастырған «Ақ бүршік жарған, Қош келдің, Көктем!» атты ашық тәрбие сағатына

- Қош келдіңіздер! (екі жүргізуші бірге)

«Көктем»музыкалы көрініс ( Гүл Көктем, гүлдер, көбелектер, құстар)

І жүргізуші Гүл көктем келіп қалыпты ғой!

ІІ жүргізуші Мұнда аралар!

І жүргізуші Әне гүлдер!

ІІ жүргізуші Мінеки Көбелектер!

І жүргізуші Анау құстар!

ІІ жүргізуші Иә,иә, жыл құстары да ұшып келіпті!

І жүргізуші Балалар, өзіміз асыға күткен көктем мезгілі барша тіршілік иесін қуанышқа бөлеп отыр!

ІІ жүргізуші Ендеше, өздерінен сұрап көрейікші! Көктем несімен көрікті екен?

Жасыл желегімен, баяу ескен жанға жайлы самал желімен көрікті!

(гүлдер)

Хош иісті гүлімен, жап- жасыл бүршігімен көрікті!

(көбелектер)

Жылы, шуақты күнімен, қырда өрген тіршілік иесімен көрікті!

(қоңыздар)

Ашық, ақ бұлтты аспанымен, даладағы бозторғай үнімен көрікті!

(құстар)

Себелеген жауынымен, күркіреген көгімен көрікті.

Мұнда шулап жатқан кімдер? Қанеки, нөкерлерім, қоршаңдар мына жерді, ораңдар мыналарды!

Міне- ас, міне- сауық! (өрмекшілер)

Қоя тұр, Өрмекші батыр! Мұнда барша тіршілік иесі жиналып мына мені, гүл- Көктемді, қарсы алып жатқан жоқ па?! Кел, бірге тойла, қонағымыз бол! (гүл- Көктем)

Сауық бізге ас бола ма? (өрмекші)

Жо-жоқ, өрмекші батырлар! «Жақсы сөз, жаныңа азық» деген бар емес пе? Қонағымыз болыңыздар! (гүл-Көктем)

Жарайды, бірге тамашалайық! (өрмекшілер)

Балалар, жер бетін жасыл кілемге орайтын көктемнің басын ауа райын зерттеушілер 1- наурыздан басталады десе, аспан әлемін зерттеушілер күн мен түн теңелгенде дейді, ал өсімдік танушылар үйеңкі ағашының бойынан шырын жүре бастағанда басталады дейді.

Сондықтан да көктем мезгілі 3 кезеңге бөлінеді.

Ол қандай кезеңдер?!

(Гүл- Көктем)

Көктемнің І кезеңі - ерте көктем! Бұл кезең наурыз айынан басталып, сәуір айына дейін созылады. Бұл кезде қар еріп, суға айналып, жер бетін жасыл шөп басады. Күн жылынып, аспандағы қою бұлттар сирей бастайды. (гүлдер)

Наурыз айының ескіше аты – Амал! Бұл кезеңде біздер- Қазжуалар мен бәйшешектер бүр жарамыз! Бойымыз онша биік емес,

10- 15 сантиметр, гүліміз шатыр тәрізді, хош иістіміз! (гүлдер)

Иә,иә Бәйшешек туралы аңыз да бар.

“Ертеде бір Қыс есімді әже өзінің Аяз және Жел деген қызметшілерімен жер бетіне Көктемді келтіргісі келмейді. Бірақ батыл Бәйшешек бой түзеп, жапырақтарын жазып, Күннен көмек сұрайды. Күн ержүрек Бәйшешекті көріп, жер бетіне күн шуағын шашып, Көктемге жол ашады” Міне сол себепті де бәйшешекті «Көктем жаршысы» деп атайды!

Бәйшешек дұрыс айтады! Мен осыған байланысты биыл да екі аптаға кешігіп келдім емес пе?! (гүл- Көктем)

Көктем жаршысы тырналар да амал айында тізіліп ұшып, аспанда сап түзейді! Біздер Қызыл кітапқа енгенбіз, сондықтан бізді қорғау керек.

(тырналар)

Көктемнің ІІ кезеңі – ортаңғы көктем. Бұл кезең мамыр айына дейін созылады. Бұл кездегі гүлдер шоғыры - Жатаған қызғалдақ, Грейга қызғалдағы. Қызыл кітапқа енген, халық емінде бас және өкпе ауруына қолданады. (гүлдер)

Сәуір айын ескіше Көкек дейді!

Татар шөпжияры- гүлдері 3см-ге дейін биік, қоңырауға ұқсас, түсі сия-көк. Пиязшығы тістің қызыл еті ойылғанда, асқазан, ішек ауруларын емдеуде қолданылады. (гүлдер)

Көкек айында алыстан туған жерге көш бастап бет бұратындар қатарында қарлығаштар да бар. Адамзаттың досы, қарлығаштар жыл құстары деп аталады. (құстар)

Көкек айында жәндіктер де тіріле бастайды. Саршұнақ Әсіл ауылының тұрақты тұрғыны. Қыста ұйқыға кетіп, көктемде тіршілік ету қамына кіріседі.

Көктемнің ІІІ кезеңі- жай көктем! Бұл маусым айына дейін созылады. Бұл кезеңде жеміс ағаштары гүлдеп, табиғат көркейе түседі. Ескіше атауы – Зауза.

Емдік шөптер қатарында Әсіл ауылында кездесетін кәдімгі адыраспан. Ол улы өсімдік, мал жемейді. Оны мата, терілерді бояуға және бөлмені аластауға пайдаланады, медицинада кеңінен қолданылады.

Ән «Қос қарлығаш» (хор)

Жарайсыңдар, Әсіл ауылының төріне жайғасып, гүл- Көктемді асыға күткен гүлдер, көбелектер, қарлығаштар және барша тіршілік иесі! Табиғат адам баласының құтты қонысы, жайлы мекені, ырыс- дәулеті, ден- саулығының сенімді сақшысы! Сондықтан халық оны аялайды, қадір тұтады, күтіп баптайды.

Адамның екі анасы бар. Бірі- туған анасы, екіншісі- табиғат! Егер маған біреу «Дүние дидарындағы ең сұлуды, ең қымбатты, адам баласына ең жақынды, ең қаталды, ең дананы, қара қылды қақ жарған ең әділді аташы» десе мен соның бәріне де «табиғат» деп бір ғана сөзбен жауап берер едім деген екен ұлы жазушы А.Сейдімбек.

(гүл- Көктем)

І жүргізуші Ендеше, сіздерді қалай құрметтеп, жырлайды екен адамзат баласы.

Бәйшешек, ол жаршысы гүл- Көктемнің

Күн нұрымен қылтиып бүр жарады.

Қызғалдақтар, қыр гүлі түрлі- түсті,

Қызарып, мен мұндалап нұр шашады.

Көк аспанда тыраулаған тырналар,

Бұрыш жасап ұшасың сен қиялап,

Ұшуыңның біздер үшін мәні бар,

Болжаймыз біз табиғаттың жай-күй

ІІ жүргізуші Керемет!... Сіздер жайында халық даналығы не дейді екен!

Жемісті ағаштың басы төмен.

Қаз келсе, жаз келер,

Қарға келсе қатқақ келер.

І жүргізуші Адамзаттың табиғатсыз күні жоқ,

Мұны айтуға табиғаттың тілі жоқ ,- дейді дана халқымыз!

ІІ жүргізуші Сіздер не айтар едіңіздер!

Құс ұясын бұзбаңдар,

Балапанын алмаңдар.

Құстар сіздің досыңыз,

Обалына қалмаңдар!

-Барша адамзат баласы табиғатқа қамқор бол! (хормен)

- Рақмет сіздерге! Мені осынша асыға күтіп, шаттықпен, қуанышпен қарсы алғандарыңа ризамын! (гүл- Көктем)

- Біз де бүгінге дейін мұнша көңілденбеппіз,

- мұндай қуанышты сезінбеппіз!

- Біз де жылда гүл- Көктемді сіздермен қарсы алсақ дейміз!

(Өрмекшілер)

- Жарайсыңдар! - Күтеміз! - Қарсы аламыз бірге! (бәрі)

- Көктем туды дейді атам қазақ! Табиғатқа жан кіріп, гүлденгенде сендермен бірге боламын! (гүл- Көктем)

Көрік беріп бар маңға

Көкте нұрын шашты күн.

Күн жылынып, қар еріп,

Гүлге оранды бар әлем!

І жүргізуші Ағаштарды сілкілеп,

Жел өтеді дүркіреп.

Ауық- ауық аспан да

Қояды бір күркіреп.

ІІ жүргізуші: Айналаның бәрі гүл

Келді Көктем тағы бір.

Жамиғаттың жұмағы, Табиғаттың сәні бұл!